Määrus administratiivkorras karistamise kohta raudteel
Antud Teedeminstri poolt 4. veebruaril 1935.

Alus: Raudteede seaduse (RT 22 ― 1931) § 152 ja Kriminaalkohtupidamise seadustiku (RT 89 ― 1934) §§ 963 ja 964.

§ 1. Raudteel on keelatud:

1) käimine ja sõitmine ilma raudteevalitsuse eriloata rööbasteel kui ka üldse raudteemuldel ning rööbasteede vahel, väljaspool selleks määratud ülekäigu- või ülesõidukohti;

2) suitsetamine kohtades, kus see väljapandud kuulutustega keelatud, ja vagunites, mis mittesuitsetajatele määratud;

3) sülgamine ja jätiste ning tikuotste pildumine, peale selleks määratud kohtade;

4) vaguni istmete määrimine pealeistumisega või muul viisil, käsipakkide asetamine istmetele, kui see kaasreisijaid tülitab, samuti võredele või riiulitele vedelikku väljaandvate pakkide paigutamine;

5) petrooleumi- või piirituslambi või küünla tule tarvitamine toidu soojendamiseks või muuks otstarbeks;

6) tuldkartvate ainete, nagu eetri, bensiini, piirituse, gasoliini j.m. Vedamine reisivagunites;

7) meesterahvastele ― välja arvatud poisslapsed kuni 10 aasta vanaduseni ― viibimine naisterahvastele määratud ruumides;

8) joobnud olekus viibimine, rahurikkumine ja hasartmängud vagunites;
 
9) kauplemine vagunites või jaama ooteruumides ilma raudteevalitsuse loata;

10) vaguni akende avamine mõlemalt küljelt, kui see kaasreisijaid tülitab;

11) vaguni kloseti tarvitamine rongi seisu ajal jaamades;

12) seinte, mööblite või muude hoonete kui ka vagunite päraldiste rikkumine või määrimine, samuti ilupuude ja aedade rikkumine kasvude murdmisega või muul viisil.

Iga eelmises (1) paragrahvis nimetatud üleastumise eest on administratiivkorras karistamisel trahvi määraks 1 kroon.

§ 3. Trahvikäsu täitmise puhul annab trahvimääraja ametnik (raudteepolitsei komissar, jaamaülem, rongijuht) trahvimaksjale kviitungi järgmise vormi järgi:

Kviitung

Kriminaalkohtupidamise seadustiku § 963 põhjal, Kriminaalseadustiku § 376 ette nähtud üleastumise eest administratiivkorras määratud trahvi vastuvõtmises.

Trahvimaksja nimi: ....

Üleastumise nimetus: ....
....

Trahvi summa: ....

Kviitungi andmise aeg: ....

Trahvimäära[ja] ametinimetus ja allkiri: ....

§ 4. Käesolev määrus hakkab maksma avaldamisega.

Selle maksmahakkamisega kaotab maksvuse Määrus karistuste kohta raudteedel maksvatest määrustest üleastumise eest (RT 59/60 ― 1925).

Teedeminister O. Sternbeck.

Raudteevalitsuse direktor J. Raudsep.

Riigi Teataja